דף הבית > חדשות > שרת הבינוי והשיכון החדשה, ח"כ יפעת שאשא ביטון: "מתרגשת"
שרת הבינוי והשיכון החדשה, ח"כ יפעת שאשא ביטון: "מתרגשת"
שרת הבינוי והשיכון, ח"כ ד"ר יפעת שאשא ביטון (כולנו), אמרה בפתח הישיבה: "ראשית, אודה שאני מתרגשת להיות כאן. אין ספק כי מדובר במשרד חברתי בתנופת עשייה ואני שמחה להיות כאן היום. אומרים שהזמן הוא קצר, והפעם באמת. אני בטוחה שניקח את הזמן הזה כדי לשמר את הישגי המשרד הרבים ואת העשייה העניפה".
שאשא ביטון החליפה את שר הבינוי והשיכון היוצא, יואב גלנט, לאחר שזה פרש ממפלגת כולנו, מונה לשר העלייה והקליטה, והודיע על הצטרפותו למפלגת הליכוד. "זו זכות עבורי להיות חלק ממשפחת הליכוד. גם הממשלה הבאה תורכב על ידי נתניהו, ואני אעמוד לצידו", אמר גלנט בהצרה שמסר היום.
שאשא ביטון, שכיהנה בעבר כסגנית ראש עיריית קריית שמונה וכיו"ר הוועדה לזכויות הילדה בכנסת בקדנציה האחרונה, פתחה את הישיבה היום כשרת הבינוי והשיכון, עם מסר משלה: "מדובר במשרד חברתי מהמעלה הראשונה, בין אם בדיור הציבורי, בפרויקט שיקום שכונות, הקשר עם הפריפריה, וכמובן תכנית הדגל בתחום הדיור, מחיר למשתכן, שאותה מוביל שר האוצר משה כחלון. כילדית קריית שמונה וכמי שכיהנה כסגנית ראש העירייה, אין לי ספק כי נוכל יחד לאתגרים הרבים שלפנינו בתקופה הקרובה. בכוונתי להיות שרה ב-100% משרה, להילחם על 100% תוצאות בשביל 100% מהציבור".
כזכור, גם מנכ"ל המשרד, חגי רזניק הודיע על סיום תפקידו ויתמודד בבחירות הארציות מטעם רשימת "גשר", בראשותה של אורלי לוי אבוקסיס. את מקומו של רזניק ימלא עו"ד בני דרייפוס (45), מי שהיה עד כה ראש האגף האמון על הגרלות מחיר למשתכן, משנה למנכ"ל ומנהל אגף בכיר שיווק במשרד.